DA Den Europæiske Unions Tidende C 147/4

Meddelelse om indledning af en delvis interimsundersøgelse af antidumpingforanstaltningerne og udligningsforanstaltningerne vedrørende importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina

(2015/C 147/03)

Europa-Kommissionen (»Kommissionen«) har modtaget en anmodning om en delvis interimsundersøgelse i henhold til artikel 11, stk. 3, i Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»antidumpinggrundforordningen«), og artikel 19, stk. 3, i Rådets forordning (EF) nr. 597/2009 af 11. juni 2009 om beskyttelse mod subsidieret indførsel fra lande, der ikke er medlemmer af Det Europæiske Fællesskab (2) (»antisubsidiegrundforordningen«).

1. Anmodning om fornyet undersøgelse

Anmodningen om fornyet undersøgelse blev indgivet af EU ProSun (»ansøgeren«), som er en sammenslutning af EU-producenter af fotovoltaiske moduler af krystallinsk silicium og nøglekomponenter hertil. Anmodningens omfang er begrænset til det benchmark, der er anvendt som reference i forbindelse med pristilpasningsmekanismen i det gældende tilsagn, der er omhandlet i punkt 3 nedenfor.

2. Vare, der er omfattet af det gældende tilsagn

Den af det gældende tilsagn omfattede vare er fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina, medmindre de er i transit som omhandlet i artikel V i GATT, og som normalt tariferes under KN-kode ex 8541 40 90 (Taric-koderne 8541409021, 8541409029, 8541409031 og 8541409039) (»den omfattede vare«).

3. De gældende foranstaltninger

De i øjeblikket gældende foranstaltninger er en endelig antidumpingtold indført ved Rådets forordning (EU) nr. 1238/2013 (3) og en endelig udligningstold indført ved Rådets forordning (EU) nr. 1239/2013 (4).

Ved afgørelse 2013/423/EU af 2. august 2013 (5) godtog Kommissionen et tilsagn afgivet af China Chamber of Commerce for Import and Export of Machinery and Electronic Products (»CCCME«) og en gruppe eksporterende producenter (»de pågældende parter«) i forbindelse med antidumpingproceduren vedrørende importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina.

Den 4. december 2013 bekræftede Kommissionen ved gennemførelsesafgørelse 2013/707/EU (6) godtagelse af et tilsagn afgivet i forbindelse med antidumpingproceduren og antisubsidieproceduren vedrørende importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina i de endelige foranstaltningers anvendelsesperiode.

Betingelserne for gennemførelsen af det tilsagn, der er omhandlet i gennemførelsesafgørelse 2013/707/EU blev derefter præciseret i gennemførelsesafgørelse 2014/657/EU (7).

I henhold til det pristilsagn, som Kommissionen har godtaget, justeres minimumsimportprisen for den omfattede vare hvert kvartal i forhold til internationale spotpriser på fotovoltaiske moduler af krystallinsk silicium, herunder de kinesiske priser som indberettet af Bloombergs database (»det eksisterende benchmark«). Tilsagnet fastsætter, at spotpriserne, der udelukker kinesiske priser, kan anvendes som benchmark, hvis de stilles til rådighed af Bloombergs database. Bloombergs database indeholder en prisserie, som udelukker kinesiske priser, for hvilke der findes historiske data. Følgelig vil det under forudsætning af hensigtsmæssige procedurer være teknisk muligt at anvende spotpriser som benchmark, der udelukker kinesiske priser, som indberettet af Bloombergs database.

4. Begrundelse for den fornyede undersøgelse

Ansøgeren har forelagt følgende tilstrækkelige bevis for, at de forhold, der gjorde sig gældende for godtagelsen af det eksisterende benchmark, er ændret, og at disse ændringer er af varig karakter.

— Antallet af virksomheder i Folkerepublikken Kina, der indberetter data, der skal medtages i det eksisterende benchmark, er steget betydeligt siden godtagelsen af tilsagnet og især siden begyndelsen af 2014.

— Som følge heraf er vægten af kinesiske virksomheder fra Folkerepublikken Kina i det eksisterende benchmark steget og har haft en betydelig virkning på udviklingen af dette benchmark.

— Dertil kommer, at de priser, som disse virksomheder har indberettet, historisk set er lavere end de priser, der er indberettet af andre virksomheder.

Alle disse udviklinger synes at være af varig karakter, og de underbygger derfor behovet for at revurdere brugen af det eksisterende benchmark.

Det tilstrækkelige bevis, som ansøgeren har forelagt, tyder på, at det eksisterende benchmark ikke længere er repræsentativt for udviklingen af priserne på fotovoltaiske moduler af krystallinsk silicium. Hvis den delvise fornyede undersøgelse bekræfter dette, ville det eksisterende benchmark ikke længere opfylde målsætningen som anført i Kommissionens afgørelser om godtagelse, bekræftelse eller præcisering af tilsagnet.

Følgelig vil Kommissionen undersøge om det eksisterende benchmark stadig er repræsentativt for udviklingen af priserne på fotovoltaiske moduler af krystallinsk silicium.

5. Procedure

Kommissionen har efter at have informeret medlemsstaterne fastslået, at der foreligger et tilstrækkeligt bevis til at berettige indledningen af en delvis interimsundersøgelse, begrænset til en undersøgelse af benchmark anvendt som reference for pristilpasningsmekanismen, og den indleder hermed en fornyet undersøgelse i henhold til antidumpinggrundforordningens artikel 11, stk. 3, og antisubsidiegrundforordningens artikel 19, stk. 2.

Myndighederne i Folkerepublikken Kina er blevet inviteret til høringer før indledningen af undersøgelsen i overensstemmelse med antisubsidiegrundforordningen.

Kommissionen vil indlede høringer af de berørte parter i overensstemmelse med procedurerne i tilsagnet, da denne fornyede undersøgelse vedrører gennemførelsen af deres tilsagn.

5.1. Spørgeskemaer

Kommissionen fremsender et spørgeskema til Bloomberg for at indhente de oplysninger, som den anser for nødvendige for sin undersøgelse. Disse oplysninger og tilhørende dokumentation skal være Kommissionen i hænde senest 37 dage efter afsendelsen af spørgeskemaet, medmindre andet er angivet.

Kommissionen opfordrer også enhver, der indberettede priser på fotovoltaiske moduler af krystallinsk silicium til Bloomberg uanset oprindelse til at give sig til kende, til at indsende deres indberetninger til Bloomberg til Kommissionen og til at fremsætte deres synspunkter i forbindelse med den fornyede undersøgelse. Medmindre andet er angivet, skal disse oplysninger med tilhørende dokumentation være Kommissionen i hænde senest 37 dage efter offentliggørelsen af denne meddelelse i Den Europæiske Unions Tidende. Kommissionen kan anmode om yderligere oplysninger og/eller kontrollere de oplysninger, den har modtaget i løbet af undersøgelsen.

I løbet af undersøgelsen kan Kommissionen også anmode om oplysninger fra andre kilder, der viser sig nødvendige i forbindelse med den fornyede undersøgelse.

5.2. Andre skriftlige bemærkninger

Med forbehold af bestemmelserne i denne meddelelse opfordres alle interesserede parter til at tilkendegive deres synspunkter, indgive oplysninger og fremlægge tilhørende dokumentation. Medmindre andet er angivet, skal disse oplysninger med tilhørende dokumentation være Kommissionen i hænde senest 37 dage efter offentliggørelsen af denne meddelelse i Den Europæiske Unions Tidende.

5.3. Mulighed for at blive hørt af Kommissionens undersøgelsestjenester

Alle interesserede parter kan anmode om at blive hørt af Kommissionens undersøgelsestjenester. Enhver anmodning om at blive hørt skal fremsættes skriftligt med angivelse af årsagerne til anmodningen. For så vidt angår høringer om spørgsmål vedrørende den indledende fase af undersøgelsen, skal anmodningen fremsættes senest 15 dage efter datoen for offentliggørelsen af denne meddelelse i Den Europæiske Unions Tidende. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

5.4. Vejledning om indgivelse af skriftlige bemærkninger og indsendelse af udfyldte spørgeskemaer og korrespondance

Oplysninger, der indsendes til Kommissionen som led i handelsbeskyttelsesundersøgelser, må ikke være omfattet af ophavsret.

Inden afgivelse til Kommissionen af oplysninger og/eller data, der er omfattet af tredjemands ophavsret, skal parterne anmode om særlig tilladelse hos rettighedshaveren, hvori det udtrykkeligt tillades:

a) Kommissionen at anvende oplysningerne og dataene i denne handelsbeskyttelsesprocedure, og

b) at give oplysninger og/eller data til interesserede parter i denne undersøgelse i en form, der gør det muligt for disse at udøve deres ret til forsvar.

Alle skriftlige bemærkninger, herunder de oplysninger, hvorom der anmodes i denne meddelelse, udfyldte spørgeskemaer og korrespondance, for hvilke der anmodes om fortrolig behandling, skal forsynes med påtegningen »Limited« (8).

Parter, der indgiver oplysninger, der er forsynet med påtegningen »Limited«, anmodes om at indgive ikke-fortrolige sammendrag heraf, som forsynes med påtegningen »For inspection by interested parties«, i henhold til antidumpinggrundforordningens artikel 19, stk. 2, og antisubsidiegrundforordningens artikel 29, stk. 2. Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold. Hvis en part indgiver fortrolige oplysninger uden at indgive et ikke-fortroligt sammendrag, der med hensyn til form og indhold opfylder kravene, kan der ses bort fra sådanne oplysninger.

Alle bemærkninger og anmodninger skal fremsendes pr. e-mail, herunder scannede fuldmagter og erklæringer, dog med undtagelse af omfattende besvarelser, der afleveres personligt eller sendes anbefalet på en CD-rom eller DVD.

Ved brug af e-mail udtrykkes der accept af de regler, der gælder for elektronisk kommunikation, og som findes i dokumentet »CORRESPONDENCE WITH THE EUROPEAN COMMISSION IN TRADE DEFENCE CASES«, der er tilgængeligt på webstedet for Generaldirektoratet for Handel: http://trade.ec.europa.eu/doclib/docs/2011/juni/tradoc_148003.pdf

Ved indsendelse af oplysninger skal der anføres navn, adresse, telefonnummer og en gyldig e-mailadresse, og det sikres, at den anførte e-mailadresse er en fungerende officiel virksomheds-e-mail, som tjekkes dagligt. Når Kommissionen har modtaget disse oplysninger, vil den udelukkende kommunikere med Dem pr. e-mail, medmindre De udtrykkeligt har ønsket at modtage alle dokumenter fra Kommissionen med et andet kommunikationsmiddel, eller medmindre dokumenternes art forudsætter brug af anbefalet post.

De bør konsultere ovenstående retningslinjer for kommunikation, hvis De ønsker supplerende regler og oplysninger om korrespondance med Kommissionen, herunder de principper, der gælder for indsendelse af bemærkninger pr. e-mail.

Kommissionens postadresse:

Europa-Kommissionen Generaldirektoratet for Handel Direktorat H Kontor: CHAR 04/039 1040 Bruxelles BELGIEN E-mail: trade-ad-R615@ec.europa.eu

6. Manglende samarbejde

Hvis en af parterne nægter at give adgang til nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger.

7. Høringskonsulent

Interesserede parter kan anmode høringskonsulenten i handelsprocedurer om at gribe ind. Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister med hensyn til dokumenternes fortrolighed, anmodninger om forlængelse af frister og anmodninger fra tredjeparter om at blive hørt. Høringskonsulenten kan arrangere en høring med en individuel interesseret part og mægle for at sikre, at de interesserede parters ret til at forsvare sig udøves fuldt ud.

En anmodning om en høring med høringskonsulenten skal indgives skriftligt og begrundes. For så vidt angår høringer om spørgsmål vedrørende den indledende fase af undersøgelsen, skal anmodningen fremsættes senest 15 dage efter datoen for offentliggørelsen af denne meddelelse i Den Europæiske Unions Tidende. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

Høringskonsulenten vil også skabe mulighed for en høring med parterne, hvor der bliver lejlighed til at fremsætte andre synspunkter og fremføre modargumenter.

Yderligere oplysninger og kontaktoplysninger findes på høringskonsulentens websider på webstedet for Generaldirektoratet for Handel: http://ec.europa.eu/trade/trade-policy-and-you/contacts/hearing-officer/

8. Tidsplan for undersøgelsen

Undersøgelsen vil blive afsluttet senest 15 måneder efter datoen for offentliggørelsen af denne meddelelse i Den Europæiske Unions Tidende, i henhold til antidumpinggrundforordningens artikel 11, stk. 5, og antisubsidiegrundforordningens artikel 22, stk. 1.

9. Behandling af personoplysninger

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (9).

(1) EUT L 343 af 22.12.2009, s. 51.

(2) EUT L 188 af 18.7.2009, s. 93.

(3) Rådets gennemførelsesforordning (EU) nr. 1238/2013 af 2. december 2013 om indførelse af en endelig antidumpingtold og endelig opkrævning af den midlertidige told på importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina (EUT L 325 af 5.12.2013, s. 1).

(4) Rådets gennemførelsesforordning (EU) nr. 1239/2013 af 2. december 2013 om indførelse af en endelig udligningstold på importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina (EUT L 325 af 5.12.2013, s. 66).

(5) Kommissionens afgørelse 2013/423/EU af 2. august 2013 om godtagelse af et tilsagn afgivet i forbindelse med antidumpingproceduren vedrørende importen af fotovoltaiske moduler af krystallinsk silicium og nøglekomponenter hertil (dvs. celler og wafere) med oprindelse i eller afsendt fra Folkerepublikken Kina (EUT L 209 af 3.8.2013, s. 26).

(6) Kommissionens gennemførelsesafgørelse 2013/707/EU af 4. december 2013 om bekræftelse af godtagelse af et tilsagn afgivet i forbindelse med antidumpingproceduren og antisubsidieproceduren vedrørende importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina i de endelige foranstaltningers anvendelsesperiode (EUT L 325 af 5.12.2013, s. 214).

(7) Kommissionens gennemførelsesafgørelse 2014/657/EU af 10. september 2014 om godtagelse af et forslag fremsat af en gruppe eksporterende producenter i samarbejde med China Chamber of Commerce for Import and Export of Machinery and Electronic Products om præcisering af gennemførelsen af det tilsagn, der er omhandlet i gennemførelsesafgørelse 2013/707/EU (EUT L 270 af 11.9.2014, s. 6).

(8) Et dokument med påtegningen »Limited« er et fortroligt dokument i henhold til artikel 19 i Rådets forordning (EF) nr. 1225/2009 (EUT L 343 af 22.12.2009, s. 51) og artikel 6 i WTO-aftalen om anvendelse af artikel VI i GATT 1994 (antidumpingaftalen). Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(9) EFT L 8 af 12.1.2001, s. 1.